1Sissejuhatus

Viieteistkümnendas ümberpaigutamise ja ümberasustamise aruandes antakse ülevaade kiireloomulistest meetmetest, mida on vaja selleks, et kõik tingimustele vastavad isikud võimalikult pea Itaaliast ja Kreekast ümber paigutada ning täita ümberasustamise eesmärgid.

Ümberpaigutamise tempo näitab jätkuvalt kasvutrendi – alates 2017. aasta veebruarist on kuus keskmiselt ümber paigutatud keskmiselt 2 300 inimest – kusjuures liikmesriigid on paigutanud ümber kolm ja pool korda rohkem inimesi kui samal perioodil 2016. aastal. 4. septembri 2017. aasta seisuga on praeguseks ümber paigutatud peaaegu 27 700 inimest (19 244 Kreekast ja 8 451 Itaaliast). Siiski on ümberpaigutamine pärast rekordilist 2017. aasta juunit juulis ja augustis aeglustunud. Hoolimata komisjoni üleskutsetest ümberpaigutamise tempot säilitada ja kiirendada, eelkõige Itaaliast, ning kohustusest astuda vajalikke samme tagamaks, et Itaaliast paigutatakse ümber kõik, kellel on selleks õigus, mille ministrid võtsid 6. juulil 2017 kogunenud mitteametlikus justiits- ja siseküsimuste nõukogus, on Itaaliast ja Kreekast suvekuudel ümber paigutatud vaid umbes 4 400 inimest (Itaaliast keskmiselt 600 inimest kuus).

Itaalias, kus rändesurve on endiselt väga suur, on ikka veel märkimisväärne arv rändajaid, kellel on õigus ümberpaigutamisele. 2017. aastal on eritrealaste (kes on peamine ümberpaigutamistingimustele vastava kodakondsusega isikute rühm Itaalias) saabumiste arv olnud seni küllaltki tagasihoidlik. 2017. aasta algusest on Itaaliasse saabunud üle 5 600 eritrealasele lisaks neile 20 700-le, kes saabusid 2016. aastal. Samuti on Itaalia rannikule saabunud peaaegu 2 000 süürlast. Kuna ka praegune ümberpaigutamise tempo ei võimalda kõiki tingimustele vastavaid isikuid ümber paigutada, on ülimalt oluline, et liikmesriigid täidaksid nüüd antud lubadusi ja juriidilisi kohustusi ning suurendaksid märkimisväärselt oma jõupingutusi inimeste ümber paigutamisel Itaaliast. See aitaks leevendada survet Itaalia niigi koormatud varjupaiga- ja vastuvõtusüsteemidele.

Kreekas stabiliseerus ümberpaigutamiste arv suvekuudel 1 700 inimese tasemel. Siiski on vaja kõigi kõlblike kandidaatide ümberpaigutamiseks teha täiendavaid jõupingutusi. 4. septembri seisuga oli ümberpaigutamiseks registreeritud 27 382 inimest ja vähemalt 2 800 inimest on veel ümber paigutamata. Liikmesriigid peaksid jätkama jõupingutusi, et tagada kõigi tingimustele vastavate rändajate tulemuslik ümberpaigutamine.

Edusammud nõukogu 2015. aasta juuli järelduste (mille kohaselt tuleb ümber asustada 22 504 inimest) rakendamisel jätkuvad. Paljud suuri lubadusi esitanud liikmesriigid on võetud kohustused täitnud ning suunanud jõupingutused ELi-Türgi avalduse rakendamisele. Need liikmesriigid, kes ei ole veel kedagi ümber asustanud või on kaugel oma eesmärkide saavutamisest, peaksid viivitamata jõupingutusi suurendama.

2Ümberpaigutamine

Ümberpaigutamise tempo liigub pidevalt tõusvas joones: 2017. aasta veebruarist alates on igas kuus ümber paigutatud keskmiselt 2 300 inimest. Enamik liikmesriike esitab korrapäraselt lubadusi ja paigutab inimesi ümber. Ent kõigil liikmesriikidel on vaja teha ümberpaigutamisel täiendavaid jõupingutusi, et tagada kõigi tingimustele vastavate isikute ümberpaigutamine Itaaliast ja Kreekast.

Need liikmesriigid, kes ei ole oma ümberpaigutatavate kvooti täielikult ära kasutanud, peaksid võetud kohustusi suurendama ja kiirendama täitmata kohustuste täitmist. Kõik liikmesriigid peaksid jätkama oma kohustuste täitmist, et paigutada Itaaliast ja Kreekast ümber kõik kõlblikud kandidaadid.

Nagu varem teatatud, on Ungari ja Poola ainsad liikmesriigid, kes ei ole ümber paigutanud mitte ühtegi inimest. Poola ei ole alates 16. detsembrist 2015 esitanud ka ühtegi vastuvõtulubadust. Tšehhi Vabariik ei ole samuti alates 2016. aasta maist lubadusi esitanud ning ei ole kedagi ümber paigutanud alates 2016. aasta augustist. Need riigid peaksid kohe alustama lubaduste esitamist ja ümberpaigutamist.